text: সিসিকের বকেয়া হোল্ডিং ট্যাক্স আদায় বিষয়ে সভা অনুষ্ঠিত
  সর্বশেষ আপডেট : ৩ মিনিট ১৪ সেকেন্ড আগে শনিবার, ১০ ডিসেম্বর, ২০১৬, খ্রীষ্টাব্দ | ২৬ অগ্রহায়ণ ১৪২৩ বঙ্গাব্দ |	Download Our Toolbar
  ডেইলি সিলেট ডট কম :: প্রকাশিত হয়েছে : মে ২২, ২০১৬ | ১০:১৮ অপরাহ্ন সংবাদটি ২৩৬ বার পঠিত
  বকেয়া হোল্ডিং ট্যাক্স আদায় বিষয়ে প্রথমবারের মতো ওয়ার্ড পর্যায়ে মতবিনিময় সভা অনুষ্ঠিত হয়েছে। মতবিনিময় সভার আয়োজন করেন ১ নম্বর ওয়ার্ডের কাউন্সিলর সৈয়দ তৌফিকুল হাদী। এতে উপস্থিত ছিলেন সিলেট সিটি কর্পোরেশনের প্রধান নির্বাহী কর্মকর্তা এনামুল হাবীবসহ কর আদায় শাখার সকল কর্মকর্তাবৃন্দ।
  ২১মে শনিবার রাত সাড়ে ৯টায় মহানগরীর দরগামহল্লার একটি হোটেলে আয়োজিত এই মতবিনিময় সভায় সভাপতিত্ব করেন দরগাহ হযরত শাহজালাল (রহ.) মসজিদ এর সাধারণ সম্পাদক মুফতী মোহাম্মদ হাসান। সভায় ওয়ার্ডবাসী হোল্ডিং ট্যাক্স বিভিন্ন সমস্যা তুলে ধরে বলেন, সিলেটের নাগরিকরা হোল্ডিং ট্যাক্স দিতে আগ্রহী কিন্তু অযথা করের বোঝা না চাপিয়ে যৌক্তিকভাবে ও সহনীয় পর্যায়ে হোল্ডিং ট্যাক্স নির্ধারণ করতে হবে।
  অনুষ্ঠানে প্রধান অতিথি এনামুল হাবীব বলেন, খুব শিগগিরই হোল্ডিং ট্যাক্স বিষয়ক তথ্য সম্বলিত একটি চার্ট তৈরী করা হবে যাতে থাকবে হোল্ডিং ট্যাক্স কিভাবে নির্ধারণ করা হয়, কোন পর্যায়ে আপত্তি দিতে হয়, কর অবকাশ বা ছাড় বিষয়ে এবং হোল্ডিং ট্যাক্স প্রদান না করলে কী কী আইনী প্রক্রিয়া আছে এইসব বিষয় সহজভাবে তুলে ধরে হবে চার্টে।
  এনামুল হাবীব আরও জানান, হোল্ডিং ট্যাক্স বিষয়ে সমস্যার সুরাহা করার জন্য সিটি কর্পোরেশন আন্তরিক। আগে মাত্র ৪/৫টি রিভিউ বোর্ড থাকলেও বর্তমানে আমরা ১৯টি রিভিউ বোর্ড করেছি। যেসব নাগরিকরা মনে করেন তাদের হোল্ডিং ট্যাক্স যথাযথ হয়নি কিংবা যুক্তিসঙ্গত কারণ উপস্থাপন করে তারা নির্দ্বিধায় রিভিউ বোর্ডে যৌক্তিক ট্যাক্স র্নিধারণের সুযোগ গ্রহন করতে পারবেন। এই বিষয়ে কেউ হয়রানির শিকার হলে তা সরাসরি তার কাছে কিংবা সংশ্লিষ্ট ওয়ার্ড কাউন্সিলরকে অবগত করার জন্য অনুরোধ জানান তিনি।
  অন্যান্য সিটি কর্পোরেশনের তুলনায় সিলেট সিটি কর্পোরেশনে কর আদায়ের পরিমান আশংকাজনকভাবে কম। সরকারের উন্নয়ন কর্মসূচীতে সিটি কর্পোরেশনের যে অংশ দিতে হয়-সেই অংশ যাতে আমরা দিতে পারি সেজন্য নাগরিকদের কর দেওয়া জরুরী। যে ওয়ার্ডে যত টাকা বকেয়া ট্যাক্স আদায় করা হবে সঙ্গে সঙ্গে সেই টাকা সেই ওয়ার্ডের উন্নয়নমূলক প্রকল্পের জন্য টেন্ডারের মাধ্যমে প্রদান করা হবে বলেও জানান এনামুল হাবীব।
  সভার আয়োজক ১ নম্বর ওয়ার্ডের কাউন্সিলর সৈয়দ তৌফিকুল হাদী জানান, ১ নম্বর ওয়ার্ডে ১৭শ হোল্ডিংয়ের মধ্যে এখনও ৬শ হোল্ডিং ট্যাক্স প্রদান করা হয়নি, এসব হোল্ডিংয়ের বকেয়ার পরিমান প্রায় দেড় কোটি টাকা। এই টাকা কেন বকেয়া হয়েছে এবং হোল্ডিং ট্যাক্স বিষয়ে কারো সমস্যা থাকলে সেই সমস্যার সমাধান করে তা আদায়ের ব্যবস্থা গ্রহন করার জন্য এই মতবিনিময় সভার আয়োজন করা হয়েছে। ওয়ার্ডবাসীসহ সকলের সহযোগিতা নিয়ে চলতি মেয়াদের মধ্যে বকেয়া ট্যাক্সের সিংহভাগ আদায়ের আশাবাদ ব্যক্ত করে তৌফিকুল হাদী বলেন, যাদের উপর অধিক করের বোঝা চাপানো হয়েছে তারা যাতে রিভিউ করতে পারেন সেজন্য ১ নম্বর ওয়ার্ড এলাকার মাঝে প্রয়োজনে রিভিউ বোর্ডকে নিয়ে আসা হবে। সিটি কর্পোরেশনের সকল কর্মকর্তা এখানে এসেই হোল্ডিং ট্যাক্স বিষয়ক সকল সমস্যার সমাধান করবেন।
  মতবিনিময় সভায় আরও উপস্থিত ছিলেন মো: লুৎফুর রহমান, মুফতী নেহাল উদ্দিন, মাসুদ আহমদ আফতাব, আব্দুর রহমান দুদু, সাকের আহমদ চৌধুরী, গৌতম রায়, অমিত কান্তি দে, আখতার হোসেন সিদ্দিকী বাবলু, আব্দুল আহাদ, সৌরেন্দ্র দাশ, সুমন চন্দ্র রায়, ছালিকুর রহমান, মুফতী মঈন উদ্দিন, শিমুল দেব, আব্দুস ছত্তার, শাকিল আহমদ, মো. সুজা, মিছবাউর রশীদ, হাবিব আহমদ মহসিন, মাসুক আহমদ, আলহাজ্ব ছালেহ আহমদ, মোহাম্মদ শাহাজাহান, রিপন আহমদ, দিদার হোসেন, ফখরুল ইসলাম চৌধুরী, শামছ উজ্জামান, মোহাম্মদ ওয়াহিদ, সরকুম আলী, কামাল আহমদ, রেজওয়ান আহমদ, আরিফ আখতারুজ্জামান, মুফতী রায়হান উদ্দিন মুন্না, কামরান আহমদ, ছাদ মিয়া, আজিমুজ্জামান, হাছিনুজ্জামান, নজির হোসেন, রাসেল আহমদ, ইকবাল আহমদ, কয়েছ আহমদ, তানভীর আহমেদ, সৈয়দ আলামুল সামি, সুমন চৌধুরী, মাহবুবুল হাফিজ চৌধুরী মশফিক, সাব্বির আহমদ, ছিদ্দিক আলম সোহেল, রিমা বেগম, আছিয়া বেগম, নজরুল ইসলাম, শাহ বদরুল আলম, হুমায়ুন কবির, সিরাজুল ইসলাম, সৈয়দ শাব্বির আহমদ, মাসুক আহমেদ, খলিলুর রহমান, আব্দুল মতলিব, বাবুল মিয়া, নোমান আহমদ, আলাউদ্দিন আহমদ, জামাল উদ্দিন, ইছমত আলী, ছাদিক মিয়া, আবদুল করিম চৌধুরী, মোক্তার হোসেন, বদর উদ্দিন আহমদ, অলিউর রহমান অলি, মুক্তার হোসেন, আশরাফুল হক, মঈনুল হক, খালেদ হুসাইন মাসুদ, রফিকুর রহমান, জামাল উদ্দিন, আবদুল মুতিন প্রমুখ।